Judy Page is ’n Suid-Afrikaanse aktrise en sangeres wat veral in kabaret en musiekblyspele opgetree het. Sy het in die 1960’s begin sing as ’n Big Band-sangeres. Sy het ook in jazz, ballades en kabaret uitgeblink. In die middel 1970’s het sy haar debuut gemaak in ’n musiekblyspel, Berlin to Broadway, en in 1976 het sy in The Sound of Music opgetree, waarvoor sy haar eerste van vyf Dalro-benoemings ontvang het. Sy het ook gereeld in kabaretvertonings opgetree, veral met musiek van Jacques Brel en Édith Piaf, soos Jaques Brel is Alive and Well and Living in Paris van Taubie Kushlick tussen 1975 en 1983. In 1976 was sy in die Brickhill-Burke-produksie van The Sound of Music. Daarna het optredes gevolg in Chicago, Annie en Des en Dawn Lindberg se produksie van The Best Little Whorehouse in Texas. In 1981 het sy in ’n Kushlick-produksie, From Taubie with Love, in die Markteater gespeel. Die jaar daarna was sy in Pieter Toerien se produksie van Noël Coward se Oh Coward saam met Richard Loring.